Sporočilo za javnost

Slovenski etnografski muzej

Ljubljana, 13. oktober 2022

**Občasna razstava**

**SVETI KONJI – NEBESNI JEZDECI**

***Bogata zapuščina mitološkega in simbolnega pomena konjev, samorogov, kentavrov, krilatega Pegaza, božanskih jezdecev ...***

Slovenski etnografski muzej (SEM) **v četrtek, 20. oktobra 2022, ob 18.00**, odpira občasno razstavo **Sveti konji – nebesni jezdeci**, ki je osrednja občasna razstava SEM v letošnjem letu. Razstava o mitološkem in simbolnem pomenu konjev in jezdecev bo na ogled do januarja 2024, spremljal jo bo bogat obrazstavni program za vse generacije. Razstavo je pripravil Slovenski etnografski muzej, njen avtor je dr. Marko Frelih, kustos SEM. Nastala je v sodelovanju z muzeji v Sloveniji, Avstriji, Srbiji in na Hrvaškem.

Razstava *Sveti konji – nebesni jezdeci* predstavlja bogato zapuščino mitološkega in simbolnega pomena konjev in njihovih hibridnih različic, med katerimi sta v ospredju Pegaz in samorog. Ob izvirnem rogu samoroga, ki je na ogled na razstavi, se simbolna vloga konjev povezuje tudi s konjeniško opremo, na kateri lahko najdemo simbolne elemente zaščitne magične moči.

Konje in jezdece varujejo božanstva, med njimi prednjačita grški bog Pozejdon in keltsko-rimska boginja Epona, ki so jo nekoč častili tudi na Slovenskem, z njenim imenom pa je povezana vrsta konjev – poni. Na razstavi so prikazani krščanski svetniki, ki jih povezujemo s konji, izpostavljen je praznik štefanovo z znamenitimi votivnimi konjički. Darovanje votivov v obliki konjičkov sega daleč v prazgodovino, zato je še posebej zanimiv prikaz izjemnih primerkov keramičnih kipcev konjev z jezdeci, ki so jih za obredne namene uporabljali pred skoraj 2500 leti. Z izbranimi umetniškimi mojstrovinami je predstavljen tudi simbolni pomen konjev in jezdecev v Afriki in Aziji. Razstavni eksponati iz različnih slovenskih in tujih muzejev prikazujejo mojstrovine obrtnikov in umetnikov, ki so ustvarjalni navdih našli v vsebinah, povezanih s konji in jezdeci v resničnem in mitološkem svetu.

*»Razstava prikaže univerzalno bistvo konjev, ki že več tisočletij igrajo osrednjo vlogo v človeški predstavi kozmologije in duhovnih dimenzij nevidnega sveta.«*

—dr. Marko Frelih, avtor razstave, kustos SEM

IZ PREDMETNEGA DELA RAZSTAVE IZPOSTAVLJAMO
1: Rog samoroga (narvalov rog), 17. stoletje; iz zakladnice družine Esterhazy na gradu Forchtenstein v Avstriji

2: Posoda za zdravilni prašek iz samorogovega roga, 17./18. stoletje; Lekarniški in alkimistični muzej, Radovljica

3: Kamniti oltar s posvetilnim napisom boginji Eponi, 2. stoletje, Pokrajinski muzej Celje
4: Skoraj 2500 let stare daritvene keramične figurice konjev in jezdecev; Mestni muzej Karlovac, Hrvaška

5: Razkošno okrašeno sedlo iz Maroka, ok. 1950, Muzej afriške umetnosti v Beogradu

6: Telovadni konj, na katerem je telovadil Miroslav Cerar na svetovnem prvenstvu v športni gimnastiki v Hali Tivoli leta 1970; Slovenski šolski muzej – Muzej športa

7: Otroški frizerski stolček v obliki konja, ok. 1940; Slovenski etnografski muzej

PROGRAM NA ODPRTJU RAZSTAVE
Partner razstave je Kobilarna Lipica, s katero SEM pripravlja program ob odprtju razstave. Prisotna bosta lipicanca, vprežena v kočijo, s katero se bodo lahko obiskovalci pol ure pred in po odprtju zapeljali po muzejski ploščadi. Odprtje bo pospremil grški bog Pozejdon, ki je po grški mitologiji ustvaril konje in (je oče) krilatega Pegaza.
\*V primeru dežja prihod lipicancev odpade.

KOLOFON RAZSTAVE

Avtor zasnove in kustos razstave: **dr. Marko Frelih**

Zasnova prostorske postavitve, arhitektura in oblikovanje razstave: **Ariana Furlan Prijon**

Celostna podoba razstave in grafično oblikovanje razstave: **Barbara Bogataj Kokalj**

**Številni muzeji in ustanove, ki so prispevali predmete za razstavo :**

Esterházy Privatstiftung, Eisenstadt, Avstrija

Etnografski muzej, Zagreb, Hrvaška

Gorenjski muzej

Lekarniški in alkimistični muzej Radovljica

Mestni muzej Ljubljana

Muzej afričke umetnosti - zbirka Vede i dr Zdravka Pečara, Beograd, Srbija

Muzej krščanstva na Slovenskem

Muzej grada Karlovac, Hrvaška

Narodna univerzitetna knjižnica

Narodni muzej Slovenije

Notranjski muzej Postojna

Pokrajinski muzej Celje

Posavski muzej Brežice

Šolski muzej / Muzej športa

Tolminski muzej

Partner razstave: **Kobilarna Lipica**

-----------------------------------------------------------------------------------------

KONTAKT

dr. Marko Frelih, avtor razstave, SEM, E: marko.frelih@etno-muzej.si, T: 01 / 300 87 85

Služba za komuniciranje SEM, E: etnomuz@etno-muzej.si, T: 01 / 3008 700